Audi Q4 e-tron: Fra under 350.000 kr.

Vi har tidligere gættet på, at Audis nye Q4 e-tron ville blive prissat under 400.000 kr., og det viser sig nu at den faktisk kommer en hel del under. I hvert fald i den billigste udgave, Q4 35 e-tron, der koster 349.900 kr., for at være helt præcis. I den udgave er bilen dog en lidt skrabet model med 334 km rækkevidde (WLTP) og kun mulighed for opladning på henholdsvis 7,2 (AC) og 100kW (DC). Det vil naturligvis være okay for mange – men der er et relativt lille spring op til storebror Q4 40 e-tron som nok vil være et “sweet spot” for mange; den har en rækkevidde på 509 km. (WLTP) og kan lade med 125kW og – måske endnu vigtigere – med 11kW på en almindelig AC lader hjemme i garagen. Ved den hastighed siger Audi, at man kan nå oplade ca. 130km på 10 minutter.

Prisen for Q4 40 e-tron er 384.990 kr., hvilket også må siges at være en konkurrencedygtig pris for en Audi i mellemklassen.

Masser af nyheder

På trods af, at Q4 e-tron er Audis bud på en “entry level” elbil, så er der blevet plads til en del ny teknologi i bilen, der som den første fra Audi er bygget på MEB platformen (den samme som VW ID.4). Head up display med AR slår Audi meget på – og det virker da også ganske imponerende når man kan se navigationspilene direkte på vejen og oppe i synsfeltet – ligesom man får en synlig advarsel, skulle man komme for tæt på skillelinierne imellem vejbanerne.

Der er også blevet plads til anhængertræk der kan trække 1 eller 1,2 ton alt efter drivline og varmepumpe. Derudover er der i standardudgaven også en del ekstraudstyr, men vil du have eksempelvis bakkamera skal du op i “Attitude”-modellen. Der får du så også elektrisk bagklap og en del andet ekstraudstyr. Prisen er ca. 15.000 kr. mere end for standardversionen.

Feltet vokser

Den nye Audi Q4 e-tron lander midt i et efterhånden ganske stort felt af mellemklasse SUV’er der alle ligger i prisklassen lige under de 400.000 der er skillelinjen for, hvornår der skal betales afgift. Den nye Audi skal blandt andet konkurrere med biler fra andre producenter i Volkswagen-gruppen – blandt andet VW ID.4, som på mange måder ligner Q4, det samme kan man sige om Skoda Enyaq der også er på vej på markedet i Danmark i de kommende måneder. Derudover kommer også Tesla Model Y, som efterhånden er en gammel nyhed – men den har endnu ikke fundet vej til Danmark.

Herunder er de tekniske data for den nye Q4.

​Tekniske data | Q4 35 e-tron​ | Q4 40 e-tron​ | Q4 50 e-tron quattro​
Ydelse​ | 125 kW​ | 150 kW​ | 220 kW​
Drejningsmoment​ | 310 Nm​ | 310 Nm​ | 460* Nm​
0-100 km/t​ | 9 sek.​ | 8,5 sek.​ | 6,2 sek.​
Tophastighed​ | 160 km/t​ | 160 km/t​ | 180 km/t​
Batterikapacitet, brutto/netto​ | 55/52 kWh​ | 82/77 kWh​ | 82/77 kWh​​
Rækkevidde, WLTP​ | 334 km​ | 509 km​ | 481** km​
Strømforbrug, WLTP​ | 17,5 kWh/100 km​ | 17,7 kWh/100km​ | 18,3** kWh/100 km​
Ladeevne, AC/DC​ | 7,2 kW / 100 kW​ | 11 kW / 125 kW​ | 11 kW / 125 kW​
Ladetid, AC (0-100 %)​ | 7 t 30 min. ​ | 7 t 30 min.​ | 7 t 30 min.​
Ladetid, DC (5-80 %)​ | 38 min. ​ | 38 min.​ | 38 min.​

Du kan læse mere om Audi Q4 e-tron hos Audi her.

Audi Q4 e-tron: Fra under 350.000 kr.