Audi Q4 opdateres – hurtigere opladning

Med knapt to tusinde solgte eksemplarer siden lanceringen sidste år, er Audi Q4 e-tron en af de mest populære elbiler herhjemme. Nu bliver modellen opgraderet med flere nye funktioner, hvoraf den største er en højere ladeeffekt. Altså kortere ventetid ved ladestanderen.

Modelvarianterne med det store batteri på netto 76,6 kWh (brutto 82 kWh) får hurtigere ladetider. Biler, der produceres fremover, vil således kunne oplades med en effekt på op til 135 kW i stedet for tidligere 125 kW.

I mere forståelige termer betyder det, at ladetiden fra 5 til 80 procent for Audi Q4 40 e-tron reduceres med omkring 9 minutter til 29 minutter. For de firehjulstrukne Q4 45 e-tron quattro og Q4 50 e-tron quattro reduceres ladetiden til 36 minutter.

Forbedringen skyldes, at batteriets varmestyrings- og kontrolsystem er optimeret fortæller Audi i en pressemeddelelse.

Eksisterende biler vil også blive opdateret, men Audi kan ikke endnu sige noget om detaljerne for opdateringen, og hvornår det vil ske. Kunderne vil blive kontaktet individuelt, når opdateringen er klar til at blive rullet ud.

Får også større skærm

En anden nyhed er, at Audi Q4 også begaves med en skærmopdatering. Den nye skærm er på 11,6 tommer og det er, ifølge pressemeddelelsen, det største display nogensinde hos Audi. Skærmen, der har en opløsning på 1.764 x 824 pixels, er dog ekstraudstyr.

… og bedre software

Audi har også pillet ved myAudi app’en og e-tron ruteplanlæggeren. Opdateringen giver bl.a. adgang til at logge på som hovedbruger i bilen. Herefter tager e-tron ruteplanlæggeren både den aktuelle trafiksituationen og chaufførens individuelle forbrug med i beregningerne, når den integrerer ladestop på ruten.

myAudi-app’en byder også på nye funktioner. Eksempelvis omkring parkeringsposition og bilstatus, hvor man fremover vil kunne se, om døre og vinduer er lukkede og låste. Ruter, som er planlagt på forhånd, kan sendes til bilen via myAudi-appen. Derudover får man nu en push-meddelelse på sin smartphone, når den ønskede ladeniveau er nået.

Vores anmeldelse af Audi Q4 e-tron fra sidste år.

Audi Q4 opdateres – hurtigere opladning